Vroue se beengroei in brein beheer | Maroela Media
ŉ Handvol selle diep in die brein speel ŉ rol in hoe vroue se beendigtheid beheer word, wys nuwe navorsing.
Dié werk is onlangs in die vakjoernaal Nature Communications gepubliseer toe kenners gewys het dat deur ŉ spesifieke klompie seine van dié senuweeselle te blokkeer, tot gevolg het dat wyfiemuise buitengewone sterk bene bou en dit behou wanneer hulle oud is. Dié navorsing bring nou hoop vir die behandeling van osteoporose in ouer vroue.
Soveel as een uit elke drie ouer vroue, en een uit elke vyf ouer mans, kan osteoporose ontwikkel.
Volgens die Nasionale Osteoporose Stigting van Suid-Afrika, is dit ŉ siekte wat die digtheid en kwaliteit van bene aantas. Talle mense weet nie hulle het dit nie totdat hulle ŉ been in die liggaam breek; selfs net ŉ geringe stamp kan ŉ fraktuur veroorsaak. Ongelukkig begin die verlies aan beendigtheid so vroeg as 25 jaar.
Prof. Holly Ingraham, die studieleier van die navorsing, verbonde aan die Universiteit van Kalifornië in San Francisco, het gesê: “Ons huidige begrip van hoe die liggaam beengroei beheer, kan dit [wat pas bevind is] nie verduidelik nie. Die werk kan beteken dat ons ŉ heeltemal nuwe weg gevind het wat gebruik kan word om ouer vroue se bene te versterk.”
Vroue het veral ŉ hoë risiko om osteoporose te ontwikkel ná menopouse omdat die hormoon estrogeen, wat beengroei aanhelp, verminder. Die funksie van estrogeen in die brein is nog nie heeltemal ontrafel nie.
Ingraham doen navorsing oor hoe estrogeen se seine na die brein die vrou se metabolisme op verskillende stadia in die lewe beïnvloed. Nadat ŉ kollega dr. Stephanie Correa, die estrogeen-reseptor-proteïen in senuweeselle (in die hipotalamus) in muise uitgewis het, het hulle effens gewig aangesit en ook minder aktief geraak.
Toe sy wou vasstel of dit ekstra vet of spiere was wat die gewigstoename veroorsaak het, het sy na die beendigtheid gekyk en iets verrassend gesien: Die muise se beendigtheid het met 800% toegeneem, én was baie sterk.
Nog navorsing is gedoen en daar is gesien net ŉ paar honderd breinselle wat sensitief vir estrogeen is, is verantwoordelik vir dié dramatiese vermeerdering van beendigtheid. Dus, estrogeen stuur uiteindelik seine vir die senuweeselle om energie weg te neem van beengroei. En, deur die betrokke estrogeen-reseptore uit te wis, het toe die teenoorgestelde effek gehad.
Dit is nog nie voorheen opgemerk nie omdat mannetjiesmuise gewoonlik gebruik word. (Mans het estrogeen – hulle vervaardig dit deur ŉ ensiem en dit vorm estradiol.) Die tegniek het egter geen effek op die mannetjies gehad nie.
Die muise het ook die verbeterde beendigtheid behou wanneer hulle bejaard was. In ander muise kon die proses van beendigtheidsverlies omgekeer word, met soveel as 50% binne weke.
Die kenners dink die estrogeenstelsel skuif ná puberteit aktief weg van beengroei na onder meer reproduksie. Maar later hou dit negatiewe gevolge in. Navorsing word nou gedoen oor hoe die breinkommunikasie gedoen word, en of middels ontwikkel kan word om beendigtheid te verbeter in post-menopousale vroue, sonder die potensieel gevaarlike effekte van estrogeenvervangingsterapie.
Elsabé Brits is ŉ vryskut wetenskapjoernalis.
Hoë bloeddruk? Hier is raad
`n Tekort aan Vitamien D gee sagtebeen-siekte oftewel Ragitis. Ek is verbaas dat dokters bykans nooit die eenvoudige bloedtoets vir Vitamien D aanvra en nog minder dit behandel indien dit nie op die gewensde waarde (50 – 70) is nie. Terwyl dit so groot effek het.